Helge Adam Møller (KF), 1998-01-22:
Der fik jeg vist trådt på nogle ømme tæer, men det er jo godt, der kommer nogle reaktioner.
Først til hr. Søren Søndergaard: Er folk fra mindre udviklede lande specielt uudviklede?
Næh, men de er anderledes udviklede end eksempelvis en svensker og en nordmand og en englænder i forhold til at bo i det danske samfund.
Sådan er det nu engang.
Det er fuldstændig som med danskere.
Hvis en dansker skulle slå sig ned i Somalia, ville det typisk for en dansker eller en dansk familie være langt sværere at tilpasse sig det liv, den kultur, den geografi og det klima, de har i Somalia, end hvis det var i Frankrig eller Schweiz eller Finland, for vi er hinanden mere nærtstående, har nogenlunde den samme kultur og baggrund, og sproget ligner hinanden.
Det gælder ikke finsk, men de øvrige sprog.
Selvfølgelig er det sværere, jo mere forskellig kulturen er.
Det betyder da ikke, at man er mere eller mindre udviklet, men det betyder, at man er forskelligt udviklet.
Så har mange og senest hr. Søren Søndergaard været inde
på, om vi vil afskaffe den 7-års-regel, som vi har opstillet i vores egne forslag, hvor vi gang på gang siger, at udlændinge, der kommer til Danmark og får asyl, tidligst efter syv år skal have mulighed for at få fast ophold eller livsvarigt ophold i Danmark.
Nej, men det ved enhver i dette Folketing, og det står jo i forslaget til vedtagelse, hvor vi henviser til forslaget af 6. november, hvor det er gentaget, at vi ønsker, at en flygtning, der har fået opholdstilladelse i Danmark, tidligst kan få livsvarigt ophold efter syv år, og det forudsætter ikke alene, at man har været her i syv år, men også, at man har benyttet de syv år til at lære dansk, er blevet velintegreret og har gjort en aktiv indsats for at tilpasse sig det danske samfund, og så kan man for øvrigt også blive dansk statsborger.
Så spørger hr. Bjørn Elmquist, hvorfor jeg er så skræmt over de mange udlændinge.
Jeg er ikke skræmt, men jeg bliver skræmt, hvis der bliver rigtig, rigtig mange udlændinge, som kommer fra meget, meget forskellige dele af verden i forhold til den kultur og den tradition, vi har i Danmark, for det kan jeg jo se allerede har skabt nogle store problemer i det danske samfund til dags dato, og de problemer bliver altså ikke mindre, hvis det bliver en tre- eller firedobling.
Jeg erkender da fuldt ud, at polakker, ungarere, hollændere, svenskere, finner og andre, der igennem de sidste 300-400 år er kommet til Danmark, har givet Danmark utrolig meget godt, ligesom danskere, der er udvandret til USA og andre steder, har ydet en god påvirkning dér.
Pludselig oplever vi en eksplosion, hvor vi i løbet af nogle få år går fra knap 200.000 mennesker til en halv million, der kommer hertil fra helt andre verdensdele.
Det giver problemer.
Det er altså at lukke øjnene og ikke se kendsgerningerne i øjnene, hvis man tror, det ikke giver problemer.
Og så kun til fru Dorte Bennedsen: Hvad med chileneren, der har ventet i 17 år?
Jamen chileneren skal klart og tydeligt, som vi altid har foreslået det,
have mulighed for at få livsvarigt ophold i Danmark efter syv år, under forudsætning af at vedkommende opfylder alle de krav, som jeg nævnte før, har ydet en aktiv indsats i de syv år, har lært sproget, har integreret sig og har forsøgt at komme ud på arbejdsmarkedet.
Så er der en mulighed for at blive dansk statsborger og for at få opholdstilladelse, men at belønne alle med det efter tre år er fuldstændig urimeligt, og det er at gøre flygtninge til indvandrere.
Det vil vi ikke være med til.